b'\n_START_ARTICLE_\nSinaps\xc4\x97\n_START_SECTION_\nChemin\xc4\x97 sinaps\xc4\x97\n_START_PARAGRAPH_\nSinaps\xc4\x99 sudaro aksono svog\xc5\xabn\xc4\x97lio (taip vadinamas sustor\xc4\x97j\xc4\x99s aksono galiukas) prie\xc5\xa1sinapsin\xc4\x97 (presinapsin\xc4\x97) membrana, posinapsin\xc4\x97 (postsinapsin\xc4\x97) membrana (tai kito neurono dendrito membrana) ir sinapsinis ply\xc5\xa1ys tarp \xc5\xa1i\xc5\xb3 membran\xc5\xb3. Jungtis tarp neuron\xc5\xb3 ir raumens vadinama neuroraumenine sinapse._NEWLINE_Kai nervinis impulsas pasiekia aksono svog\xc5\xabn\xc4\x97l\xc4\xaf, jo membrana tampa pralaidi kalcio jonams, kurie, patek\xc4\x99 \xc4\xaf vid\xc5\xb3, paveikia aktino filamentus taip, kad jie ima tempti sinapsines p\xc5\xabsleles, pripildytos mediatoriaus, link presinapsin\xc4\x97s membranos. P\xc5\xabslel\xc4\x97ms susiliejus su membrana, mediatoriaus molekul\xc4\x97s i\xc5\xa1silieja \xc4\xaf sinapsin\xc4\xaf ply\xc5\xa1\xc4\xaf. Difuzijos b\xc5\xabdu jie pasiekia postsinapsin\xc4\x99 membran\xc4\x85 ir susijungia su membranos receptoriais._NEWLINE_Priklausomai nuo receptoriaus ir mediatoriaus tipo, \xc4\xafvyksta postsinapsin\xc4\x97s membranos depoliarizacija arba hiperpoliarizacija. Poliari\xc5\xa1kumo pokytis gali b\xc5\xabti \xc4\xafvairus, tod\xc4\x97l postsinapsiniai potencialai vadinami laipsni\xc5\xa1kais._NEWLINE_Neuronas sugeba palyginti ir susumuoti j\xc4\xaf pasiekian\xc4\x8di\xc4\x85 informacij\xc4\x85 prie\xc5\xa1 perduodamas j\xc4\x85 kitam neuronui. Kadangi gaunam\xc5\xb3 impuls\xc5\xb3 pob\xc5\xabdis nesiskiria, vienintelis b\xc5\xabdas tai padaryti yra sumavimas. Nuo rezultato priklauso, ar sukuriamas veikimo potencialas ir ar neuronas siun\xc4\x8dia impuls\xc4\x85.'